诗辞查询
一番疏雨洗芙蓉。 玉冷佩丁东。 辘轳听带秋声转, 早凉生、傍井梧桐。 欢宴良宵好月, 佳人修竹清风。 临池飞阁乍青红。 移酒小垂虹。 贞元供奉梨园曲, 称十香、深蘸琼钟。 醉梦孤云晓色, 笙歌一派秋空。
问孀娥、僝僽厌看人, 唯复厌人看。 正凉宵准拟, 招延素魄, 慰藉苍颜。 廉纤梧桐细雨, 吹彻玉箫寒。 仿佛山河影, 只在云端。 又似去年今夕, 枉教人惆怅, 立尽阑干。 想菱花尘匣, 憔悴女乘鸾。 恨无从、一登天柱, 约宾朋、随分荐清欢。 持杯祝, 老蟾无恙, 留待明年。
此去长安, 说似交游, 我来自东。 向蒹葭极浦, 吟篷泊雨, 梧桐孤店, 醉帻C950风。 青市生涯, 白洲活计, 都在水乡鱼稻中。 邮亭上, 俯清流长啸, 惊起虬龙。 霅山面面迎逢。 便回首旧游云水空。 有连天秋草, 寒烟借碧, 满城霜叶, 落照争红。 六代蜂窠, 七贤蝶梦, 勾引客愁如酒浓。 人间世, 只醉乡堪向, 休问穷通。
悄静菊花天, 洗尽梧桐雨。 倍九周遭烂熳开, 祝寿当头取。 顶戴御袍黄, 叠秀金棱吐。 仙种花容晚节香, 人愿争先睹。
征衣薄薄不禁风。 长日雨丝中。 又是一年春事, 花信到梧桐。 云漠漠, 水溶溶。 去匆匆。 客怀今夜, 家在江西, 身在江东。
剪落青梧枝, 灉湖坐可窥。 雨洗秋山净, 林光澹碧滋。 水闲明镜转, 云绕画屏移。 千古风流事, 名贤共此时。